Stortinget besluttet blant annet Forsvarets fremtidige styrkestruktur, utbedring av svakhetene i det gjeldende forsvaret og deretter investeringer i nye kapasiteter, herunder fem nye fregatter, seks nye undervannsbåter og styrket luftvern. Det ble besluttet å anskaffe to langtrekkende luftvern for å kunne beskytte det sentrale østlandsområdet mot ballistiske missiler. Videre vedtok Stortinget å øke antall vernepliktige som skal i førstegangstjeneste og antall ansatte og reservister. Det ble vedtatt å utvide Hæren til tre brigader, og flere styrker i Heimevernet. Stortinget vedtok også å innføre en ny ordning der regjeringen årlig rapporterer til Stortinget (i en årlig stortingsmelding i vårsesjonen) om status, fremdrift, utfordringer og risiko ved gjennomføringen av langtidsplanen.